SKRIFTLIG FORESPØRGSEL E-3134/00

af Rosa Miguélez Ramos (PSE) til Kommissionen

(6. oktober 2000)

Om: Krav til olietankskibe med enkeltskrog

I forbindelse med lovgivningspakken om sikkerhed til søs har Kommissionen forelagt et forslag til forordning om fremskyndet indfasning af krav om dobbeltskrogs- eller tilsvarende design for olietankskibe med enkeltskrog.

I konsekvensanalysen for virksomhederne, herunder især små og mellemstore virksomheder, anslår Kommissionen, at forslaget vil få gunstige virkninger for beskæftigelsen, da efterspørgslen på skibsværfterne vil stige. Den gør imidlertid opmærksom på den aggressive konkurrence fra skibsværfterne i Det Fjerne Østen, som muligvis kan indhente størstedelen af de nye skibsbygningsordrer, som følger af forslaget.

Kan Kommissionen give konkrete tal for forventede kontrakter og deres indvirkning på beskæftigelsen? Kan den lave en fordeling over, hvor mange arbejdspladser, der kan forventes skabt i europæiske skibsværfter?

Kan Kommissionen oplyse, om de asiatiske skibsværfter opfylder mindstekravene til sociale og arbejdsmæssige vilkår, rene processer og teknologisk kapacitet?

Hvilke foranstaltninger påtænker Kommissionen at træffe for at sikre loyal konkurrence og lige muligheder for de europæiske skibsværfter i tilfælde af, at de asiatiske skibsværfters konkurrencefordele i forhold til denne type kontrakter er baseret på social, miljømæssig og teknologisk dumping?

Svar afgivet på Kommissionens vegne af Loyola de Palacio

(16. november 2000)

Formålet med Europa-Parlamentets og Rådets forordning om fremskyndet indfasning af krav om dobbeltskrogede olietankskibe eller om tilsvarende design af enkeltskrogede olietankskibe(1) er at sikre, at transporten af olie og olieprodukter til søs foregår på betryggende vilkår med mindst mulig risiko for olieforurening i ulykkestilfælde. Der er behov for en samlet indsats for at undgå gentagelser af olieforurening af de europæiske kyster, dyr og planter og skader på havmiljøet.

Midlet til at nå dette mål er at fremskynde indfasningen af dobbeltskrogede tankskibe, dvs. at udskifte enkeltskrogede tankskibe med dobbeltskrogede. Det er ikke muligt at sætte konkrete tal på, hvilke virkninger denne foranstaltning vil få for beskæftigelsen på søen, da vi ikke kan vide, hvordan rederierne vil anvende deres skibe i de kommende 15 år, eller under hvilket flag de vil sejle.

Kommissionens forslag vil hvis det vedtages af Europa-Parlamentet og Rådet øge efterspørgslen efter nye skibe, hvilket ventes at få positive følger for værftsindustrien. Det kan imidlertid frygtes, at de europæiske skibsværfter som følge af den overskydende skibsbygningskapacitet i Det Fjerne Østen og den asiatiske værftsindustris voldsomme og aggressive prispolitik vil komme til at konkurrere med asiatiske værfter for størstedelen af de nye skibsbygningsordrer, som den fremskyndede indfasningsplan vil medføre, navnlig hvad store tankskibe angår. Den positive virkning for den europæiske skibsbygningsindustri kan derfor blive mindre udtalt, selv om de europæiske værfter kan ventes at ville sikre sig en del af ordrerne, navnlig for mindre tankskibe. Herudover vil den største fordel for de europæiske værfter blive af indirekte art, da det vil kunne mindske presset fra konkurrencen fra Det Fjerne Østen i andre markedssegmenter.

Kommissionen har ikke dokumentation for, at den asiatiske værftsindustris konkurrencefordele skyldes ringe sociale og arbejdsmæssige forhold eller ringe teknologiske eller miljømæssige standarder. Kommissionen har ladet foretage en nøje overvågning af priserne, hvoraf det fremgår, at forvridningerne af markedsvilkårene i vid udstrækning skyldtes systematisk anvendelse af dumpingpriser fra de sydkoreanske værfters side. Ofte dækker deres priser ikke alle de finansielle omkostninger og repræsenterer derfor ikke skibets normale værdi som defineret i Verdenshandelsorganisationens (WTO) antidumping-aftale. I betragtning af disse kendsgerninger mener Kommissionen ikke, at foranstaltninger til at sikre lige spilleregler for den europæiske værftsindustri bør påstået på angivelig social, teknologisk eller miljømæssig dumping, men at vi snarere skal fokusere på, at Koreas konkurrenceforvridende prispolitik bringes til ophør. Kommissionen har for tiden i bilaterale drøftelser i gang med Korea og overvejer muligheden for at rejse sagen i WTO.

(1) EFT C 212 E af 25.7.2000.